31999R2502
L 304/14
JURNALUL OFÍCIAL AL UNIUNII EUROPENE
REGULAMENTUL (CE) NR. 2502/1999 AL COMISIEI
din 26 noiembrie 1999
de modificare a Regulamentului (CEE) nr. 2166/83 privind instituirea unui sistem de licențe pentru anumite activități de pescuit efectuate într-o zonă situată la nord de Scoția (perimetrul Shetland)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3760/92 al Consiliului din 20 decembrie 1992 privind instituirea unui sistem comunitar al pescuitului și acvaculturii (1), astfel cum a fost modificat ultima dată prin Regulamentul (CE) nr. 1181/98 (2), în special articolul 7 alineatul (2),
întrucât:
(1)
Regulamentul (CEE) nr. 2166/83 al Comisiei din 29 iulie 1983 privind instituirea unui sistem de licențe pentru anumite activități de pescuit efectuate într-o zonă situată la nord de Scoția (perimetrul Shetland) (3), definește procedura de comunicare a mișcărilor navelor de pescuit comunitare care operează în zona respectivă;
(2)
Regulamentul (CE) nr. 1489/97 al Comisiei din 29 iulie 1977 de stabilire a normelor de aplicare a Regulamentului (CEE) nr. 2847/93 al Consiliului privind sistemele de monitorizare a navelor prin satelit (SSN) (4), astfel cum a fost modificat ultima dată prin Regulamentul (CE) nr. 2445/1999 (5), definește datele specifice pe care navele de pescuit comunitare supuse SSN sunt obligate să le transmită;
(3)
este cazul, pentru a reduce cheltuielile pescarilor implicați, ca navele care operează în zona situată în nordul Scoției (perimetrul Shetland), cărora li se aplică SSN și care transmit prin SSN datele cerute, să fie exceptate de la procedura de comunicare a mișcărilor;
(4)
este prin urmare necesară modificarea Regulamentului (CE) nr. 2166/83;
(5)
măsurile prevăzute în prezentul regulament sunt conforme cu avizul Comitetului de gestionare a pescuitului și acvaculturii,
ADOPTĂ URMĂTORUL REGULAMENT:
Articolul 1
La articolul 4 din Regulamentul (CEE) nr. 2166/83 se adaugă alineatul (3) de mai jos:
„(3) Totuși, navele de pescuit comunitare care operează în zona în care se aplică sistemul de supraveghere a navelor prin satelit (SSN) și care transmit date prin SSN, în conformitate cu dispozițiile articolului 3 din Regulamentul (CE) nr. 1489/97 (6) al Comisiei, sunt exceptate de la procedura de comunicare a mișcărilor prevăzută la alineatul (1).
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, la 26 noiembrie 1999.